**PÁLYÁZATI FELHÍVÁS**

**KÖZÖSSÉGI ÖSZTÖNDÍJ ELNYERÉSÉRE DOKTORANDUSZ HALLGATÓK SZÁMÁRA**

**2024/2025-ös tanév II. félévére**

*A Miskolci Egyetem Doktorandusz Önkormányzata (ME-DÖK) a Miskolci Egyetem Hallgatói Követelményrendszerének (a továbbiakban: HKR) 94. § (8) és 95. § alapján pályázatot ír ki közösségi ösztöndíj elnyerésére doktorandusz hallgatók számára a 2024/2025-ös tanév II. félévére (tavaszi félév).*

**I. A PÁLYÁZAT CÉLJA**

A pályázat célja, hogy támogassa azokat a Miskolci Egyetem Doktorandusz Önkormányzatának tagjait, valamint a ME-DÖK tevékenységét egyéb módon aktívan elősegítő doktoranduszokat, akik kiemelkedő és rendszeres közösségi munkát végeznek, hozzájárulva ezzel az egyetemi közélet fejlesztéséhez és a doktorandusz közösség építéséhez a 2024/2025-ös tanév II. félévében.

**II. JOGOSULTAK KÖRE**

Közösségi ösztöndíjra pályázhatnak a Miskolci Egyetem azon aktív hallgatói jogviszonnyal rendelkező doktorandusz hallgatói, akik:

* a Miskolci Egyetem Doktorandusz Önkormányzatának (ME-DÖK) tagjai, vagy
* a ME-DÖK tevékenységét aktívan és igazolhatóan elősegítik, és a HKR 95. § (3a) bekezdésében meghatározott szakmai, tudományos vagy közéleti tevékenységet végeznek (pl. ME-DÖK tisztségviselője, képviselője, referense, elnöki megbízottja, továbbá kiemelkedő kutató munkavégzése, kiemelt beiskolázási tevékenység és egyéb egyetemi közéleti tevékenység). Az ösztöndíj a 2024/2025-ös tanév II. félévében (az április-augusztus időszakban) végzett tevékenység alapján kerül odaítélésre.

**III. A PÁLYÁZAT BENYÚJTÁSÁNAK MÓDJA ÉS HATÁRIDEJE**

1. A pályázatokat elektronikusan, a szükséges mellékletekkel együtt kérjük benyújtani a Miskolci Egyetem Doktorandusz Önkormányzatának hivatalos e-mail címére: **me-dok@uni-miskolc.hu**
2. A pályázat benyújtásának határideje: **2025.06.26 14:00** . A határidő után beérkezett pályázatokat nem áll módunkban elfogadni.

**IV. CSATOLANDÓ DOKUMENTUMOK (IGAZOLÁSOK)**

* Kitöltött és aláírt Pályázati adatlap közösségi ösztöndíjhoz (formanyomtatvány, melyet a ME-DÖK bocsát rendelkezésre).
* A ME-DÖK Elnöke által kiállított igazolás a 2024/2025. tanév II. félévében (április-augusztus) végzett közéleti tevékenység ellátásáról és annak minőségéről (adott esetben a ME-DÖK tevékenységét elősegítő tevékenységről).

**V. A TÁMOGATÁS ÖSSZEGE ÉS ODAÍTÉLÉSE**

A közösségi ösztöndíjat egyéni pályázat útján, a beiskolázási és oktatás szervezési igazgató egyetértése mellett a ME-DÖK adományozza. A támogatás odaítélése a beérkezett pályázatok értékelése alapján, pontszámításos rendszerben történik. A pontszámítást és az odaítélést a ME-DÖK végzi a rendelkezésre álló keretösszeg és a HKR előírásai alapján.

Az elnyert ösztöndíj a HKR 94. § (8) alapján a 2024/2025. tanév II. félévére (tavaszi félév) kerül megállapításra. A tavaszi félév legfeljebb 7 hónap lehet, azonban jelen pályázat keretében a támogatási időszak az április-augusztus közötti legfeljebb 5 hónapos tevékenységre vonatkozik. Fontos kitétel, hogy a júliusi és augusztusi hónapokra ösztöndíjban kizárólag a ME-DÖK elnökségében aktívan részt vevő tagok részesülhetnek. Más, nyertes pályázók számára az ösztöndíj az április-június időszakra kerülhet megállapításra, kivéve, ha a ME-DÖK Elnöksége másként nem dönt a kiemelkedő és folyamatos tevékenység alapján.

A HKR 94. § (8) értelmében a doktorandusz hallgatók havi közösségi ösztöndíja nem haladhatja meg a hallgatói normatíva éves összegét. Egy adott doktorandusz hallgató ezen § alapján egy időszakban csak egy közösségi ösztöndíjban részesülhet. A HKR 95. § (7) alapján a közösségi ösztöndíj legmagasabb teljes összege ösztöndíj-pályázatonként (jelen esetben a 2024/2025. tanév II. félévére) nem haladhatja meg a hallgatói normatíva jogszabályban megállapított éves összegének háromszorosát.

**VI. SZABÁLYZATI HIVATKOZÁSOK**

* Miskolci Egyetem Hallgatói Követelményrendszere (HKR) 94. § (8)
* Miskolci Egyetem Hallgatói Követelményrendszere (HKR) 95. § (3a)
* Miskolci Egyetem Hallgatói Követelményrendszere (HKR) 95. § (7)

A pályázattal kapcsolatos további információk a Miskolci Egyetem Doktorandusz Önkormányzatától kérhetők. (me-dok@uni-miskolc.hu)

Miskolc, 2025.06.12

**Miskolci Egyetem Doktorandusz Önkormányzata**